הדברה אקולוגית והדברה ירוקה - מה ההבדל ביניהן?
בשנים האחרונות, בעיקר עם העלייה הרבה במודעות לאיכות הסביבה, אנחנו עדים לשני מונחים מבלבלים במקצת: הדברה ירוקה והדברה אקולוגית. מה ההבדל בין השתיים, אם קיים?
אנחנו שומעים לא מעט לצערנו, על מקרי הרעלה שונים, כתוצאה משימוש או אחסון לא נכון של חומרי הדברה.
זכור המקרה בירושלים, שבו השאיר מדביר חומר הדברה בביתה של משפחה בירושלים, כדי שהחומר ימשיך את תהליך ההדברה. שתי ילדות צעירות נפטרו כתוצאה מהרעלה, והטרגדיה הייתה גדולה.
חומרי הדברה שונים התגלו במשך השנים כמחוללי סרטן וסיכנו הן את המדבירים והן את דיירי הבתים – הלקוחות שלהם. בנוסף נפגעו גם בעלי חיים מועילים, כתוצאה מהרעלה משנית.
הפתרון: חומרי הדברה בעלי רעילות ספציפית, רק למזיקים, שלא פוגעים בבני אדם או בבעלי חיים אחרים.
חומרי הדברה אלה הם בעלי רעילות סביבתית נמוכה יותר באופן כללי, כיון שאפשר להשתמש בהם בכמויות קטנות בלבד; כאלה שלא מגיעות למי תהום למשל, או שצריך לפזר אותם על פני שטח גדול ולהרוות בהם רצפות או חצרות.
אנחנו מכירים היום יותר ויותר "ג'לים" או חומרים קפסולריים, שמניחים מהם כמויות קטנות בלבד, במקומות בהם שוהים המזיקים.
החומרים האלה משמשים כפיתיון מורעל בעל פעילות איטית. הם נישאים על ידי המזיקים לקינים שלהם ופועלים שם.
בגלל הרעילות הממוקדת של חומרים אלה, היות והם מיושמים בכמות קטנה, ורחוק ממקומות בהם מסתובבים בני הבית או חיות המחמד שלהם, יש להם יתרון נוסף: אפשר ליישם אותם גם באופן עצמאי ולא חייבים להשתמש בשירותים של מדביר מקצועי.
התוצאה היא חומרים זולים יותר ליישום ושימוש בטווח הרחוק, מה שמאפשר לרבים יותר לשמור על בית נקי ממזיקים.
הדברה כזו מכונה היום באופן כללי הדברה "ירוקה".
מה לגבי הדברה אקולוגית?
כאן אנחנו נכנסים לעולם קצת שונה, שמדבר על בקרת מזיקים בלי להשתמש כלל בחומרי הדברה וברעלים.
התפיסה היא תפיסה סביבתית, ארוכת טווח, שמתאימה בעיקר – אך לא רק – למי שיש לו שטחים פתוחים גדולים, גינות או שטחים חקלאיים.
לפי התפיסה האקולוגית, יוצרים סביבה ידידותית לבעלי חיים מועילים, שהם אויבים טבעיים של מזיקים שונים.
לדוגמא, בשטחי חקלאות ובמטעים רבים מתקינים היום שובכים לתנשמות: אלה מגיעות לקינים שמכינים עבורן, ומתיישבות בשטח.
התנשמות צדות עכברי שדה, חולדות ונחשים מזיקים ושומרות כך על השטח, מפני מזיקים אלה.
דוגמא נוספת היא שימוש בפרת משה רבנו (מושית השבע) לבקרת כנימות ונמלים בפירות שונים; השימוש בהן נפוץ מאוד בשטחי התות, מה שמאפשר לנו לגדל היום "ביו-תות", נקי מחומרי הדברה.
גם כאן, הרעיון הכללי של הדברה ירוקה הוא להשתמש בחומרים לא רעילים לאדם ולהחליף אותם בחומרים ידידותיים לסביבה.
באופן כזה יש היום קריאה ציבורית להוציא משימוש חומר שנקרא "ראונד-אפ"; רעלן שהיה מאוד פופולרי בגינות וברשויות מקומיות, והתגלה שהוא מסרטן. לצערנו יש עדיין רשויות רבות שמשתמשות בו, למרות הסיכונים הכרוכים בכך.
בתחום העשבייה, בגישה האקולוגית מנהלים את השטח בצורה שמקטינה את הצצת העשבים, וכך מונעים לחלוטין את השימוש בחומרי הדברה, מכל סוג שהוא.
זה אומר ומחייב טיפול בקרקע – לרוב תרמי – כיסוח וכיסוי שלה למניעת נביטה. בנוסף, זורעים בשטחים כאלה דשא או פרחי בר או צמחים אחרים, שיש בהם תועלת. פתרונות כאלה קיימים היום במטעים רבים, בכרמים וגם בגינות פרטיות של אנשים בעלי מודעות סביבתית.
מה אפשר לעשות ברמה האישית והביתית, למען הסביבה?
קודם כל, לשמור על הניקיון הסביבתי הכללי: פחים סגורים, סדקים וחרכים אטומים, פינות נקיות וכו'.
כדי להמעיט הופעת יתושים יש לייבש מים עומדים ולהתקין רשתות על החלונות.
כדי להמעיט בהופעת תיקנים יש לייבש מקומות לחים גם כן, לאוורר ולנקות ארונות ואת סביבת המטבח.
דבר נוסף שחשוב לעשות, הוא לא להרוג בעלי חיים מועילים: עכבישים, למשל, שממיות ולטאות אחרות; כל אלה ניזונים מחרקים שנחשבים ברובם למזיקים או מטרד.
מחפשים הדברה ירוקה? היכנסו לקטגוריית הדברת מזיקים באתר b144 והזמינו מדביר לפי המלצות גולשים באתר.
איך מדבירים חרקים באופן טבעי, וממוצרים הנמצאים בכל בית?